《赠陈宗之 其一》
宋代·郑斯立

昔人耽隐约，屠酤身亦安。矧伊丛古书，枕藉于其间。

读书博诗趣，鬻书奉亲欢。君能有此乐，冷淡世所难。

我本抱孤尚，为贫试弹冠。欲和南薰琴，秋风欻戒寒。

恬无分外想，剩有日晷閒。阅书于市廛，得君羁思宽。

诵其所为诗，刻苦雕肺肝。陶韦淡不俗，郊岛深以艰。

君勇欲兼之，日夜吟辛酸。京华声利窟，车马如浪翻。

淡妆谁为容，古曲谁为弹。桐阴覆月色，静夜独往还。

人皆掉臂过，我自刮眼看。百年适志耳，岂必身是官。

不见林和靖，清名载孤山。

作者简介：郑斯立，字立之，怀安（今福建福州西南）人。宁宗嘉定元年（一二○八）进士，授漳浦尉，改龙溪尉（清乾隆《福建通志》卷二四，道光《福建通志》卷一四九）。今录诗二首。